《为董眉伯题秋山听瀑图》
清代·陶澍

石径叶老层岩封，一雨洗出青芙蓉。秋声浩浩不到地，矢矫惟见双白龙。

急溜忽泻雷裂石，余点乱落风入松。天门万丈立雪色，绝壁但有微云通。

漱流得此百自在，俗响不入幽栖胸。君家罗洋青田东，海门日激扶桑红。

天台雁荡接咫尺，往往风雨迷蛟宫。卧游几岁在林下，图成纸上犹淙淙。

月来风色太作恶，禾田灰起烧晴空。安得悬崖之匹练，化为霖雨苏三农。

大瓢傥即分点滴，相期共踏赤鲩公。

作者简介：（1778—1839）清湖南安化人，字子霖，号云汀。嘉庆七年进士。授编修。迁御史、给事中。出为川东道，治行称四川第一。嘉、道间，历安徽布政使、巡抚，清查库款，理清三十余年积累纠葛。治荒政，创辑《安徽通志》。道光五年，调江苏。时洪泽湖决，运道梗阻，澍办理海运，亲赴上海雇船而成之。十年，任两江总督。与巡抚林则徐疏浚江南河流，号为数十年之利。又陈两淮盐政积弊，推行票盐，减价敌私，颇有成效。卒谥文毅。有《印心石屋诗文集、奏议》、《蜀輶日记》、《陶渊明集辑注》等。